b'\n_START_ARTICLE_\nWayne County (Michigan)\n_START_SECTION_\nHistorie\n_START_PARAGRAPH_\nWayne County var et af de f\xc3\xb8rste counties, der blev dannet, da Northwest Territory blev oprettet. Det er opkaldt efter den amerikanske general "Mad Anthony" Wayne. Wayne County omfattede oprindeligt hele Michigans nedre halv\xc3\xb8 og desuden mindre dele af det, der i dag er Ohio, Indiana og Illinois. Wayne County blev officielt oprettet den 15. august 1796. Arealet blev justeret, da Indiana og Illinois blev egentlige delstater, og da andre counties blev dannet i Michigan Territory.\n_START_SECTION_\nGeografi\n_START_PARAGRAPH_\nIf\xc3\xb8lge U.S. Census Bureau har Wayne County et areal p\xc3\xa5 1.741\xc2\xa0km\xc2\xb2, hvoraf 1.591\xc2\xa0km\xc2\xb2 er land og 150\xc2\xa0km\xc2\xb2 (8,64%) er vand, inklusiv dele af Detroitfloden og s\xc3\xb8en Lake St. Clair._NEWLINE_Wayne County gr\xc3\xa6nser op til Oakland County og Macomb County mod nord, Washtenaw County mod vest og Monroe County mod syd._NEWLINE_Den \xc3\xb8stlige og delvis sydlige gr\xc3\xa6nse ligger i Detoritfloden og i Lake St. Clair mod Essex County i provinsen Ontario i Canada. Biltrafikken krydser denne gr\xc3\xa6nse via Detroit-Windsor Tunnel og broen Ambassador Bridge._NEWLINE_Wayne County har \xc3\xa9t beskyttet naturomr\xc3\xa5de: Detroit River International Wildlife Refuge.\n_START_SECTION_\nDemografi\n_START_PARAGRAPH_\nVed folket\xc3\xa6llingen i USA i 2000 var der i Wayne County 2.061.162 indbyggere, 768.440 husholdninger og 511.781 familier. Befolkningst\xc3\xa6theden var 1.296 indbyggere pr. km\xc2\xb2. Den etniske baggrund var 51,7% hvide, 42,16% afroamerikanere og 6% andre. 8,5% havde tyske, 8,0% polske og 5,7% irske r\xc3\xb8dder. 89,3% af befolkningen havde engelsk som modersm\xc3\xa5l, 3,2% spansk og 2,4 arabisk._NEWLINE_Medianindkomsten for en husholdning i amtet var 40.776 USD, og medianindkomsten blandt familierne 48.805 USD. Omkring 12,7% af familierne og 16,4% af alle indbyggerne havde en indkomst under fattigdomsgr\xc3\xa6nsen.'